**POSTUPNIK**

**prijave teme doktorskoga rada, obrane doktorskoga rada i promocije**

Ovim uputama pojašnjavaju se pravila i postupci kojima se rukovode Vijeća poslijediplomskih doktorskih studija, Vijeće poslijediplomskih studija, Fakultetsko vijeće, doktorandi, mentori i Stručna povjerenstva. Na Filozofskomu fakultetu u Zagrebu ustrojava se i izvodi šesnaest (16) sveučilišnih poslijediplomskih doktorskih studija.

Svaki poslijediplomski doktorski studij ima **Vijeće doktorskoga studija**. Njega čine nastavnici uključeni u izvođenje nastavnoga programa koji među sobom biraju voditelja. Na prijedlog Vijeća studija Fakultetsko vijeće imenuje voditelja studija. Voditelj studija rukovodi Vijećem studija, saziva sjednice, u pravilu jednom u mjesecu, vodi brigu o izvedbi programa doktorskoga studija i provođenju odluka Vijeća studija.

**Vijeće poslijediplomskih studija** (u nastavku teksta: VPS) stručno je tijelo Fakultetskoga vijeća (u nastavku teksta: FV) koje priprema i predlaže FV donošenje odgovarajuće odluke u postupcima stjecanja akademskoga stupnja ili akademskoga naziva te donosi odluke o upisu studenata na poslijediplomske studije. VPS čine voditelji poslijediplomskih doktorskih studija, voditelji poslijediplomskih specijalističkih studija i prodekan. VPS saziva prodekan kojeg za to ovlasti dekan u pravilu 10 dana prije održavanja sjednice FV. VPS donosi odluke javnim izjašnjavanjem, apsolutnom većinom, odnosno većinom svih članova Vijeća.

**Fakultetsko vijeće** (u nastavku teksta: FV) donosi odluke u postupcima stjecanja akademskoga stupnja i akademskoga naziva.

**Stručno povjerenstvo** čine predsjednik povjerenstva i članovi. Stručna povjerenstva moraju imati 3 ili 5 članova. Predsjednik povjerenstva koordinira rad članova povjerenstva, piše izvještaj, dogovara potpisivanje izvještaja, dogovara datum, vrijeme i mjesto javne obrane teme i javne obrane doktorskoga rada (u suradnji s doktorandom, članovima Povjerenstva i predloženim mentorom).

**Obrasci**

U postupcima od prijave teme, obrane doktorskoga rada do promocije koristi se odgovarajućim obrascima propisanima Pravilnikom o doktorskim studijima na Sveučilišta u Zagrebu (obrasci su dostupni na: http://doktorski.unizg.hr/dokt/obrasci)

**OBRASCI - DR.SC.**

Obrazac DR.SC. - 01 - Prijava teme doktorskoga rada – popunjava se putem baze OBAD-a

Obrazac DR.SC. - 02 - Ocjena teme doktorskoga rada

Obrazac DR.SC. - 03 - Odluka o odobravanju teme doktorskoga rada

Obrazac DR.SC. - 04 - Godišnji doktorandov izvještaj - popunjava se putem baze OBAD-a

Obrazac DR.SC. - 05 - Godišnji mentorov izvještaj

Obrazac DR.SC. - 06 - Zahtjev za promjenu teme i(li) mentora

Obrazac DR.SC. - 07 - Zahtjev za odgodu javne obrane - popunjava se putem baze OBAD-a

Obrazac DR.SC. - 08 - Upute za oblikovanje doktorskoga rada

Obrazac DR.SC. - 09 - Godišnji izvještaj o radu studija

Obrazac DR.SC. - 10 - Izvještaj o ocjeni doktorskoga rada

Obrazac DR.SC. - 11 - Zapisnik s obrane doktorskoga rada

**MENTOR**

Za mentora može biti imenovana osoba koja je:

1. **izabrana u znanstveno-nastavno zvanje** **ili znanstveno zvanje**, ili u istovrijedno zvanje kada je mentor akademsko zvanje stekao u inozemstvu;

2. **voditelj ili član** **znanstvenoistraživačkoga projekta**, odnosno **aktivan istraživač** u djelokrugu područja kojim se bavi doktorskoga rad;

3. **znanstveno** **aktivna,** relevantna u domaćoj i međunarodnoj znanstvenoj zajednici, koja je **u posljednjih pet godina objavila znanstvene radove** **vezane za temu doktorskoga istraživanja**.

(*Napomena*: Mentorom ne može biti osoba s doktoratom znanosti u statusu znanstvenoga novaka, asistenta, ili višega asistenta, lektora, predavača i sl. bez obzira na izbor u znanstveno zvanje.)

Mentor može **iznimno biti i professor emeritus**, a odluku o tome donosi Fakultetsko vijeće, na prijedlog Vijeća doktorskoga studija.

Vijeće doktorskoga studija odlučuje o broju doktoranada koje mentor može istovremeno voditi.

Prije preuzimanja prvoga mentorstva potrebno je proći mentorsku radionicu u organizaciji Sveučilišta ili priznatih međunarodnih škola.

Mentor koji nije zaposlenik Sveučilišta ili sastavnice mora potpisati ugovor o suradnji i preuzimanju odgovornosti s čelnikom ustanove nositelja studija.

Radi osiguravanja kvalitete doktorskoga rada mora se omogućiti **dvostruko mentorstvo** ako za to postoji potreba (primjerice interdisciplinarnost istraživanja, provođenje istraživanja ili umjetničkoga stvaranja u nekoliko ustanova).

Kada je mentor osoba zaposlena na inozemnome sveučilištu, treba se voditi računa o potrebi pisanja disertacije i provedbi obrane na engleskome ili nekome drugome svjetskome jeziku, odnosno jeziku kojim vladaju svi sudionici u postupku stjecanja doktorata znanosti.

Mentor koji je preuzeo mentorstvo prije odlaska u mirovinu ima pravo dovesti to mentorstvo do kraja.

Mentora predlaže doktorand, a njegovu kompetentnost prije prijave teme provjerava Vijeće doktorskoga studija na kojem je doktorand upisan.

Doktorand ima pravo jednom promijeniti mentora ili temu, a za to je potrebno priložiti pisani zahtjev i očitovanje dotadašnjega mentora te ispuniti obrazac DR.SC.-06.

Mentor je obvezan voditi doktoranda tijekom izrade doktorskoga rada, pratiti kvalitetu doktorandova rada, poticati objavljivanje njegovih radova te omogućiti sudjelovanje u znanstvenim projektima. Mentor je obvezan jednom godišnje podnositi izvještaj o radu doktoranda Vijeću doktorskoga studija na obrascu DR.SC.-05, a doktorand podnosi godišnji izvještaj na obrascu DR.SC.-04.

**PRIJAVA TEME DOKTORSKOGA RADA**

Tema se prijavljuje na obrascu DR.SC.-01 preko sustava OBAD na adresi <http://doktorski.unizg.hr/obad>

**OBAD** je internetska baza s pomoću koje Sveučilište u Zagrebu vodi evidenciju o upisanim doktorandima i prati napredak doktoranta na doktorskom studiju. Bazi se pristupa elektroničkim identitetom AAI@EduHr

Doktorand prijavljuje temu u skladu s upisanim programom doktorskoga studija.

Obrazac DR.SC.-01 predaje se u Urudžbenome uredu u dva primjerka s potpisima doktoranda i mentora. Uz obrazac se predaje preslika indeksa.

**Pisanje doktorskoga rada na stranome jeziku**

Ako se doktorski rad namjerava pisati na stranome jeziku (engleskome ili nekome drugome), obrazac DR.SC.-01 popunjava se u internetskoj bazi OBAD na hrvatskome jeziku, a na stranome jeziku popunjava se dokument u wordu. Mentorima i članovima stručnoga povjerenstva obrasci moraju biti razumljivi.

**Povjerenstvo za ocjenu teme doktorskog rada i predlaganje mentora**

Vijeće Studija razmatra prijedlog doktoranda i mentora te sastavlja Stručno povjerenstvo za ocjenu teme i predlaganje mentora koje se sastoji se od tri ili pet članova:

– Članovi povjerenstava moraju biti izabrani u znanstveno-nastavno zvanje ili znanstveno zvanje, ili u istovrijedno zvanje ako je član Povjerenstva zvanje stekao u inozemstvu.

– U tročlanome povjerenstvu jedan član mora biti osoba koja nije nastavnik na studiju i nije zaposlenik Fakulteta (vanjski član), a u peteročlanome povjerenstvu iznimno mogu biti dva vanjska člana.

– Ako doktorand ima dva (2) mentora, a oba se potencijalna mentora predlažu u povjerenstvo za ocjenu teme doktorskoga rada, povjerenstvo treba imati pet članova.

(*Napomena*: Umirovljeni profesori Fakulteta ne smatraju se vanjskim članom.)

Prijedlog za imenovanje Stručnoga povjerenstva dostavlja se Vijeću poslijediplomskih studija koje nakon rasprave upućuje točku na Fakultetsko vijeće.

Fakultetsko vijećeprihvaća ili ne prihvaća prijavu teme i imenuje Povjerenstvo za ocjenu teme i predlaganje mentora. O tome se članovima Povjerenstva izdaje Odluka, koja se s obrascem DR.SC.-01 dostavlja predsjedniku i članovima povjerenstva.

**OCJENA TEME DOKTORSKOG RADA**

**Javna obrana teme** doktorskoga rada sastavni je dio ocjene teme doktorskoga rada i provodi ju Povjerenstvo za ocjenu teme doktorskoga rada. Prijavljena tema doktorskoga rada brani se javno, pred Povjerenstvom za ocjenu teme i predlaganje mentora, drugim doktorandima i ostalim zainteresiranima. Postupak Javne obrane teme doktorskoga rada provodi se najmanje sedam, a najviše dva mjeseca nakon donošenja Odluke Fakultetskoga vijeća o imenovanju Povjerenstva za Ocjenu teme doktorskoga rada.

Postupak javne obrane teme doktorskoga rada vodi Predsjednik povjerenstva za ocjenu teme te dogovara datum, vrijeme i mjesto javne obrane doktorskoga rada (u suradnji s doktorandom, članovima povjerenstva i predloženim mentorom).

Na javnoj obrani doktorand uz vizualnu prezentaciju iznosi osnovnu ideju istraživanja – uvod u problem, temeljnu literaturu, pojašnjava hipoteze i ciljeve, materijal i metode istraživanja, te očekivani znanstveni doprinos doktorskoga rada, ukupno do 20 minuta. Članovi Povjerenstva i ostali nazočni (javnost) mogu postavljati pitanja. Javna obrana teme doktorskoga rada (izlaganje doktoranda i rasprava) traje do 45 minuta. Temeljem izlaganja, rasprave i odgovora na pitanja Povjerenstvo donosi ocjenu o jasnoći i organiziranosti izlaganja, znanstvenoj utemeljenosti teme, mogućnostima provedbe istraživanja te predlaže mentora.

Povjerenstvo za ocjenu teme i predlaganje mentora predlaže ocjenu izvornoga znanstvenoga doprinosa i procjenu financijske i organizacijske izvedivosti istraživanja, a nakon provedene javne obrane doktorskoga rada predlaže mentora ispunjavanjem Obrasca DR.SC.-02 koji sadrži:

– Podatke o doktorandu.

– A. Izvješće s javne obrane teme.

– B. Ocjenu teme, mišljenje i prijedlog:

1. **Tema je prihvatljiva u postojećem obliku.**

2. **Tema disertacije bit će ponovno razmotrena nakon ispravaka –** doktorandu se upućuju primjedbe, prijava se vraća, a bit će ponovno razmatrana nakon ispravaka i dorada. Nova ispravljena verzija prijave teme dostavlja se istim postupkom (slanje tiskane i elektronske verzije s novim datumom).

3. **Teme disertacije nije prihvatljiva** – nije utvrđena znanstvena utemeljenosti teme.

Predsjednik povjerenstva popunjeni Obrazac DR.SC.-02 (dokument u elektronskoj formi nazvati prezimenom i imenom doktoranda) dostavlja u Ured za poslijediplomske studije u dva (2) pisana i potpisana primjerka, a elektroničku inačicu šalje e-mailom.

Fakultetsko vijećeprihvaća Ocjenu teme doktorskoga rada i imenuje mentora ili mentore te o svojoj odluci izdaje Odluku – obrazac DR.SC.-03 .

Obrasci DR.SC.-01, DR.SC.-02 i DR.SC.-03 šalju se na Sveučilište u Zagrebu.

Tema se razmatra na Povjerenstvu za poslijediplomske programe i doktorske teme i na Vijeću društveno-humanističkoga područja.

**Konačnu odluku o prihvaćanju teme doktorskoga rada donosi Senat Sveučilišta u Zagrebu.** Odluku Senata o odobravanju pokretanja postupka stjecanja doktorata znanosti dostavlja se doktorandu, mentoru ili mentorima i voditelju doktorskoga studija.

Nakon odluke o prihvaćanju teme doktorskoga rada i mentora doktorand može pristupiti izradi disertacije.

**OCJENA I OBRANA DOKTORSKOGA RADA**

**Doktorski rad** javni je znanstveni rad podložan javnoj znanstvenoj procjeni.

Oblici su doktorskoga rada:

– Monografija.

– Skup objavljenih znanstvenih radova popraćen kritičkim preglednim poglavljem, koje se sastoji od uvoda, rasprave, zaključka i iscrpnoga pregleda relevantne literature (tzv. skandinavski model). Kritički pregled smješta rezultate doktorskoga rada u kontekst postojećih znanstvenih spoznaja. Takav je oblik rada moguć samo u sklopu istraživačkoga rada na doktorskome studiju, a znanstveni radovi moraju biti objavljeni nakon upisa na doktorski studij. Znanstveni radovi koji se objedinjeni predlažu kao doktorski rad moraju činiti zaokruženu cjelinu od najmanje tri rada objavljena u časopisima pokrivenih bazom Web of Science ili ERIH, od kojih barem jedan u časopisu s faktorom odjeka većim od medijana faktora odjeka časopisa iz područja doktorskoga istraživanja. Svaki rad, osim uz posebno obrazloženje, može kvalificirati samo jednoga doktoranda. Doktorand mora biti glavni autor u najmanje dva rada od navedenih. Objedinjeni radovi moraju davati novi znanstveni doprinos u odnosu na pojedinačne radove.

Doktorski se rad može pisati na hrvatskome ili nekome drugome jeziku.

Rad koji je pisan na hrvatskome jeziku treba sadržavati prošireni (strukturirani) sažetak na engleskome jeziku do 10 stranica, i obrnuto.

**Predaja doktorskoga rada**

Doktorski se rad oblikuje prema uputama propisanima obrascem DR.SC.-08\_formalno oblikovanje rada.

Uvjeti za predaju doktorskoga rada:

– izvršene sve obaveze iz upisanog programa doktorskoga studija;

– odobrena tema na Senatu Sveučilišta u Zagrebu;

– doktorand je obvezan prije obrane doktorskoga rada imati objavljen ili prihvaćen za objavljivanje najmanje jedan međunarodno recenzirani znanstveni rad, tematski vezan za doktorsko istraživanje (u kojemu je jedini ili jedan od glavnih autora) ili javnu prezentaciju umjetničkoga djela u javnim prostorima (svaki rad, osim uz posebno obrazloženje, može kvalificirati samo jednoga doktoranda).

Doktorand predaje doktorski rad uz pisanu suglasnost mentora koja sadrži mišljenje mentora o provedenome istraživanju i postignutome izvornome znanstvenome doprinosu.

Ako mentor ne želi dati suglasnost, mora u roku 15 dana u pisanome obliku obrazložiti svoje razloge i predati ga Vijeću doktorskoga studija.

Doktorand predaje u Urudžbeni ured:

– molbu za ocjenu doktorskoga rada;

– pisanu suglasnost i mišljenje mentora;

– kratak životopis;

– doktorski rad u pisanome obliku u tri (ili pet) primjeraka (spiralno uvezan);

– indeks doktorskoga studija;

– uplatnicu plaćene novčane naknade za troškove provedbe postupka ocjene i obrane rada u iznosu 5.650,00 kuna (Uplata na žiro račun FF IBAN broj: HR1823600001101311177, poziv na broj: 2-800-3050)

Prije upućivanja rada u postupak ocjenjivanja voditelj doktorskoga studija utvrđuje je li doktorand izvršio sve obveze predviđene programom studija.

**Imenovanje povjerenstva za ocjenu doktorskoga rada**

Vijeće doktorskoga studija predlaže Fakultetskomu vijeću imenovanje članova Povjerenstva za ocjenu doktorskoga rada:

– Mentor ne može biti član Povjerenstva za ocjenu doktorskoga rada.

– Članovi povjerenstava moraju biti izabrani u znanstveno-nastavno zvanje ili znanstveno zvanje, ili u istovrijedno zvanje ako je član Povjerenstva zvanje stekao u inozemstvu.

– U tročlanome povjerenstvu jedan član mora biti osoba koja nije nastavnik na studiju i nije zaposlenik Fakulteta (vanjski član), a u peteročlanome povjerenstvu iznimno mogu biti dva vanjska člana.

(*Napomena*: Umirovljeni profesori Fakulteta ne smatraju se vanjskim članom.)

Fakultetsko vijećedonosi odluku oimenovanju stručnoga Povjerenstva za ocjenu doktorskoga rada, te izdaje Odluku koja se dostavlja članovima povjerenstva, mentoru, doktorandu i voditelju doktorskoga studija. Uz Odluku članovima povjerenstva dostavlja se pisani primjerak rada i mentorovo mišljenje.

**Ocjena doktorskoga rada i imenovanje povjerenstva za obranu doktorskoga rada**

Izvještaj o ocjeni doktorskoga rada piše se na obrascu DR.SC.-10\_Ocjena disertacije.

Povjerenstvo za ocjenu doktorskoga rada dužno je u roku dva mjeseca od svojega imenovanja dati pisani izvještaj s ocjenom doktorskoga rada. Članovi Povjerenstva za ocjenu doktorskoga rada i svi kojima je omogućen uvid u doktorski rad dužni su do objavljivanja ocjene s podacima i saznanjima iz rada postupati povjerljivo, radi zaštite znanstvenoga doprinosa doktorskoga rada i intelektualnoga vlasništva.

Predsjednik povjerenstva priprema izvještaj na temelju prikupljenih mišljenja članova Povjerenstva, uzimajući u obzir i mišljenje mentora. Izvještaj potpisuju svi članovi Povjerenstva. Svaki član Povjerenstva ima pravo predati izdvojenu ocjenu.

Povjerenstvo za ocjenu doktorskoga rada u izvještaju daje mišljenje i predlaže:

**1. prihvaćanje doktorskoga rada** s navedenom izjavom o postignutome izvornome znanstvenome ili umjetničkome doprinosu, ili

**2. doradu doktorskoga rada** i završno ocjenjivanje, ili

**3. odbijanje doktorskoga rada**, nakon čega doktorand gubi pravo stjecanja doktorata znanosti na tome studiju.

Predsjednik Povjerenstva popunjeni Obrazac DR.SC.-10 (dokument u elektronskoj formi nazvati prezimenom i imenom doktoranda) dostavlja u Ured za poslijediplomske studije u dva (2) pisana i potpisana primjerka, a elektroničku verziju šalje emailom.

Ocjena doktorskoga rada razmatra se na Vijeću doktorskoga studija, odnosno na Vijeću odsjeka ako je programom doktorskoga studija uređeno da se studij izvodi na odsjeku.

Ako je vijeće suglasno s iznesenim izvješćem, Ocjena se doktorskoga rada prosljeđuje na Fakultetsko vijeće.

Fakultetsko vijeće donosi Odluku ili o prihvaćanju doktorskoga rada, ili o doradi doktorskoga rada, ili o odbijanju doktorskoga rada.

Ako je doktorski rad prihvaćen, Fakultetsko će vijeće na istoj sjednici odobriti obranu rada i imenovati Povjerenstvo za obranu doktorskoga rada. Povjerenstvo za obranu doktorskoga rada ima tri ili pet članova te može biti u jednakome sastavu kao povjerenstvo za ocjenu doktorskoga rada.

Iznimno se može odobriti obrana pred izmijenjenim povjerenstvom, uz pisanu suglasnost Vijeća doktorskoga studija i uz odobrenje dekana, ako postoje opravdani razlozi zbog kojih je neki član spriječen sudjelovati u radu povjerenstva.

Fakultetsko vijeće najkasnije u roku 7 radnih dana izdaje Odluku, koja se dostavlja članovima Povjerenstva za obranu doktorskog rada, mentoru, doktorandu i voditelju studija.

**Obrana doktorskoga rada**

Obrana doktorskoga rada piše se na obrascu DR.SC.-11 Zapisnik s obrane doktorskoga rada.

Predsjednik povjerenstva nakon primitka Odluke Fakultetskoga vijeća dogovara termin obrane doktorskoga rada (datum, vrijeme i mjesto) sa članovima povjerenstva i doktorandom. Obrana je doktorskoga rada javna i treba se održati najkasnije u roku od dva mjeseca poslije Odluke, a poziv na javnu obranu mora biti objavljen najmanje 8 dana prije obrane.

Obavijest o javnoj obrani dostavlja se članovima povjerenstva za obranu rada, mentoru ili mentorima, doktorandu i voditelju studija. Javna obrana objavljuje se na internetskoj stranici Fakulteta.

Mentor sudjeluje u postupku obrane doktorskog rada, ali ne sudjeluje u donošenju ocjene.

Obrana se mora održati u prostorima Sveučilišta, odnosno njegovih sastavnica, a obrana združenih ili dvojnih doktorata može se održati na drugome sveučilištu.

Postupak obrane utvrđen je protokolom. Obrana se održava na jeziku na kojemu je pisan doktorski rad.

O postupku obrane sastavlja se Zapisnik na hrvatskome jeziku, a ako je obrana na stranome jeziku jeziku, Zapisnik se sastavlja i na tome jeziku, u dva primjerka.

Povjerenstvo za obranu doktorskoga rada nakon obrane jednoglasno ili većinom glasova članova donosi ocjenu: obranio ili nije obranio.

**Izdavanje potvrde o doktoriranju i pohrana doktorskoga rada**

Doktorand treba najkasnije u roku mjesec (30) dana od obrane predati u Urudžbeni ured Ff-a:

– uvezani doktorski rad (10 primjeraka) oblikovan po uputama – obrazac DR.SC.-08;

– elektroničku verziju rada snimljenu na 3 CD-a (pdf format) za objavu na mrežnim stranicama Sveučilišta i pisanu suglasnost za objavu disertacije;

– popunjeni Statistički list (obrazac ŠV-70);

– uplatnicu o plaćenoj naknadi za tiskanje diplome i promociju doktora znanosti u iznosu 900,00 kuna, na žiro račun Sveučilišta u Zagrebu, Trg maršala Tita 14,

IBAN: HR9823400091100010475,

poziv na broj – OIB doktoranda,

rubrika model ostaje prazna.

Doktorand također treba ispuniti sveučilišni obrazac u aplikaciji za promociju u stupanj doktora na adresi <http://www.unizg.hr/doktorati>

U iznimnim situacijama, i uz prethodno obrazloženje Uredu za doktorske studije i programe, objava na mrežnim stranicama Sveučilišta može se odgoditi do dvije godine.

Doktorski se rad pohranjuje kod članova povjerenstva za ocjenu i obranu doktorskoga rada, kod mentora, u Nacionalnoj i sveučilišnoj knjižnici, u arhivu Sveučilišta u Zagrebu, u arhivu Ff-a, u Knjižnici Ff-a, u Sveučilišnoj knjižnici u Splitu, Sveučilištu u Zadru.

**Potvrda o doktoriranju** izdaje se uUredu za poslijediplomske studije nakon predane dokumentacije.

**PROMOCIJA**

Promocija doktorata znanosti održava se na Sveučilištu u Zagrebu. Doktorsku diplomu uručuje rektor na svečanoj promociji, kojoj je doktorand dužan nazočiti osobno ili po opunomoćeniku koji je promoviran na stupanj doktora znanosti. U iznimnim slučajevima Sveučilište u Zagrebu izdat će doktorsku diplomu bez nazočnosti promociji na obrazloženi zahtjev pristupnika, o čemu odluku donosi rektor Sveučilišta.

Doktorand stječe prava doktora znanosti predviđena radnim pravom, danom uspješne obrane doktorskoga rada, a puna prava akademskoga naziva i diplomu stječe prisegom na promociji i upisom u knjigu doktora znanosti.

Za promociju doktorata znanosti Sveučilištu u Zagrebu dostavlja se sljedeća dokumentacija:

1. Zahtjev za dodjelu akademskog stupnja
2. Nacrt doktorske diplome
3. Zapisnik o obrani doktorskoga rada (obrazac DR.SC.-11)
4. Izvještaj o ocjeni doktorskoga rada (obrazac DR.SC.-10)
5. Odluka FV o imenovanju Stručnoga povjerenstva za ocjenu rada
6. Odluka FV o ocjeni doktorskoga rada i odobrenju obrane
7. Odluka Senata Sveučilišta u Zagrebu o prihvaćanju teme
8. Diplome doktoranda o završenome prethodnome studiju
9. Preslika Indeksa doktorskoga studija
10. Primjerak doktorskoga rada u pisan obliku i na CD-u

Pripremila: Biserka Pešec